BODOLAND रादाब, Kokrajhar, November 5: बिटिआर ओन्सोलनि 70 जौखोन्दो सुबुंफोरानो आबाद सायाव सोनारो बे माइ आबाद मावनायखौ थुलुंगाखां होनाय थांखिजों बिटिआरनि गाहाइ मावफुंगिरि प्रमद बर’या आखाइयाव खासि लानानै फोथारनि माइ हानायखौ नुनो मोन्दों । बाक्सा जिल्लानि तामुलफुर बानगुरि गामियाव बिटिआरनि गाहाइ मावफुंगिरि  प्रमद बर’जों लोगोसेनो 58 नं तामुलफुर बियाबनि MLA जलेन दैमारि, बिटिआरनि MCLA पबित्र कुमार बर’, MCLA हेमन्त कुमार राभा आरो बारग’ MLA चन्दि बसुमतारि बिथांमोनहा जथाइयै कातिग दाननि माइ हानाय बोथोराव आखाइयाव खासि आरो खर’याव फावरि  खानानै दुब्लिनि माइ आबादखौ गामिनि रायजो राजाफोरजों रंजा बाजायै हानायखौ नुनो मोन्दों । बिटिआरनि गाहाइ मावफुंगिरि प्रमद बर’या माइ हाखांनायनि उनाव खौरां बिजोंयाव बुंथियोदि आबाद फोथाराव ओंखारबोयोबासो आबादारिफोरनि खस्थया बेसेबां जायो बेखौ हमदांनो हायो । आबादारिफोरनि खाबु बादियै दाबलिं पारमार इन्काम आस’नि गेजेरजों फैगौ बोसोरनिफ्राय आबादारिफोरनि जेंनाखौ सुस्रांनो थाखाय गोख्रोंसिन खामानि मावगोन होनना फोरमायथियो । बेजों लोगोसेनो   बिटिआर ओन्सोलनि मोन 18 था ब्लकनि गेजेराव थानाय मोनफ्रोमबो दै जगाइथाय बान्दोखौ नायनो बिथोन होखाबाय आरो देवालिनि उनावनो बेफोरखौ मावफुंनो थांखि लानायखौ फोरमायथियो । बेजों लोगोसे लकेल दाउ फिसिनायनि थाखाय 10 कौटि रां, आरो BODOLAND PIG MISSION नि गेजेरजों बे बोसोरावनो 25 कौटि रां बाहायगोन होनना फोरमायथिदों ।